ROZHODNUTIE KOMISIE
z 18. decembra 2009,
ktorým sa prijíma viacročný program Spoločenstva na zber, správu a využívanie údajov v odvetví rybného hospodárstva na obdobie 2011 - 2013
[oznámené pod číslom K(2009) 10121]
(2010/93/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 199/2008 z 25. februára 2008 o vytvorení rámca Spoločenstva na zber, správu a využívanie údajov v odvetví rybného hospodárstva a pre podporu vedeckého poradenstva súvisiaceho so spoločnou politikou v oblasti rybného hospodárstva (1), a najmä na jeho článok 3 ods. 1,
keďže:
(1)
Podľa článku 3 ods. 2 nariadenia (ES) č. 199/2008 sa má viacročný program Spoločenstva na zber, správu a využívanie údajov v odvetví rybného hospodárstva vypracovať na obdobie troch rokov. Preto je potrebné stanoviť viacročný program Spoločenstva na obdobie 2011 - 2013.
(2)
V oznámení Komisie z 5. februára 2009 o akčnom pláne Európskeho spoločenstva na zachovanie a riadenie populácií žralokov (2) sa odporúča získanie spoľahlivých a podrobných kvantitatívnych a biologických údajov o komerčnom rybolove, pri ktorom dochádza k lovu drsnokožcov Chondrichthyes (ďalej len „žraloky“). Navyše sa odporúča pravidelné monitorovanie rekreačného rybolovu, pri ktorom dochádza k lovu žralokov.
(3)
Na základe uvedeného oznámenia Vedecký, technický a hospodársky výbor pre rybné hospodárstvo (Scientific, Technical and Economic Committee for Fisheries - STECF) odporučil, aby sa údaje týkajúce sa takéhoto komerčného rybolovu a rekreačného rybolovu zahrnuli do zoznamu rybolovnej činnosti podľa regiónov a do zoznamu biologických premenných, o ktorých sa majú zbierať údaje.
(4)
Viacročný program Spoločenstva na obdobie 2011 - 2013 by preto mal zabezpečiť zbieranie, správu a využívanie údajov o žralokoch ako doplnku k údajom, ktoré sa podľa rozhodnutia Komisie 2008/949/ES (3) vyžadovali už v programovom období 2009 - 2010.
(5)
Z dôvodov právnej istoty by sa rozhodnutie 2008/949/ES malo zrušiť s účinnosťou od 1. januára 2011.
(6)
Opatrenia ustanovené v tomto rozhodnutí sú v súlade so stanoviskom Riadiaceho výboru pre rybné hospodárstvo a akvakultúru,
PRIJALA TOTO ROZHODNUTIE:
Článok 1
Viacročný program Spoločenstva na zber, správu a využívanie údajov v odvetví rybného hospodárstva na obdobie 2011 - 2013, ako sa uvádza v článku 3 ods. 1 nariadenia (ES) č. 199/2008, je stanovený v prílohe.
Článok 2
Rozhodnutie 2008/949/ES sa zrušuje s účinnosťou od 1. januára 2011.
Článok 3
Toto rozhodnutie je určené členským štátom.
V Bruseli 18. decembra 2009